Ministrstvo za kmetijstvo, gozdarstvo in prehrano Republike Slovenije, Dunajska cesta 22, 1000 Ljubljana (v nadaljnjem besedilu: MKGP), na podlagi 19. člena Uredbe o izvajanju intervencije izmenjava znanja in prenos informacij ter usposabljanje svetovalcev iz strateškega načrta skupne kmetijske politike 2023–2027 (Uradni list RS, št. 57/24 in 109/24; v nadaljnjem besedilu: uredba o prenosu znanja) in 5. člena Uredbe o skupnih določbah za izvajanje intervencij razvoja podeželja, ki niso vezane na površino ali živali, iz strateškega načrta skupne kmetijske politike 2023–2027 (Uradni list RS, št. 77/23, 19/24 in 52/24; v nadaljnjem besedilu: uredba o skupnih določbah), objavlja

# Javni razpis za podintervencijo izmenjava znanja in prenos informacij s področja psihosocialnih tematik za leto 2025

**1. OSNOVNI PODATKI O JAVNEM RAZPISU**

|  |  |
| --- | --- |
| **Predmet javnega razpisa:** | Predmet javnega razpisa je dodelitev podpore iz podintervencije izmenjava znanja in prenos informacij.  |
| **Razpisana sredstva po sklopih:** | Višina razpisanih nepovratnih sredstev znaša 150.000,00 eurov.Sredstva se zagotovijo iz proračunskih postavk MKGP in sicer: * 50.850,00 eurov iz proračunske postavke 221064 - Skupni strateški načrt 2023-2027 - EKSRP - EU,
* 99.150,00 eurov iz proračunske postavke 221065 - Skupni strateški načrt 2023-2027 - EKSRP - slovenska udeležba.

Delež sredstev Evropskega kmetijskega sklada za razvoj podeželja znaša 33,9 %, delež sredstev iz proračuna Republike Slovenije pa 66,1 %. |
| **Vrsta javnega razpisa:** | ZAPRTI |
| **Obdobje vlaganja vlog na javni razpis:**  | Vložitev vloge na javni razpis poteka od 20. 1. 2025 od 8. ure do vključno 27. 2. 2025, do 14. ure. |
| **Cilji intervencije:** | Povečati raven usposobljenosti oseb dejavnih v kmetijskem, gozdarskem in živilskopredelovalnem sektorju. |
| **Informacije o javnem razpisu:** | Informacije o javnem razpisu so dostopne na naslednji povezavi: https://skp.si/aktualno/info-tocke |

**2. NAMEN in CILJ INTERVENCIJE**

Namen in cilj intervencije sta določena v 3. členu uredbe o prenosu znanja.

**3. VLAGATELJ in UPRAVIČENEC ter VSEBINA**

3.1. Vlagatelj in upravičenec do podpore iz 5. člena uredbe o prenosu znanja je izvajalec usposabljanja, ki izpolnjuje pogoje za dodelitev podpore iz [7](http://www.pisrs.si/Pis.web/pregledPredpisa?id=URED8924). člena uredbe o prenosu znanja in tega javnega razpisa.

3.2. Vlagatelj vloži eno vlogo na javni razpis.

3.3. S tem javnim razpisom se razpisujejo sredstva za izvedbo usposabljanja iz 7. točke tretjega odstavka 4. člena uredbe o prenosu znanja. Usposabljanja se izvajajo za naslednje vsebine:

* usposabljanje s področja koriščenja pravic v okviru socialne zakonodaje (socialno in invalidsko varstvo, varstveni dodatek, itd.);
* usposabljanje s področja psihoterapevtske podpore kmetom (npr. svetovanje o duševnem zdravju na kmetijah, ki zajema duševne stiske med člani družinske kmetije s katerimi se soočajo ob različnih prelomnicah v družinskem življenju npr. ob prenosu kmetije na mladega kmeta, ob prihodu zakonskega partnerja/partnerice na družinsko kmetijo, ob spremembah, ki jih uvaja novi nosilec kmetije, itd.);
* usposabljanje s področja zaposlovanja na kmetijah;
* usposabljanje s področja pokojninskega zavarovanja, vdovskih pokojnin itd.;
* usposabljanje prenosnika pred prenosom kmetije na mladega kmeta (kaj si lahko zadrži v dosmrtni lasti glede na pogoje javnega razpisa za podporo mlademu prevzemniku, kakšno oskrbo in pravice lahko zahteva, kdo izplača otroke oziroma sorojence, ki ne bodo prevzeli kmetije, kakšna skrb gre prenosniku in partnerju/partnerici v primeru nepokretnosti, bolezni);
* usposabljanje s področja nove organizacije dela po zamenjavi nosilca (kdo je glavni, kdo koliko dela in koliko dobi plačila, kdo plačuje stroške in komu gredo plačila iz kmetijske dejavnosti, kdo vzgaja otroke, kdo skrbi za vrt, kdo je glavni v hiši in kdo na kmetiji, kako na miren način reševati nesoglasja, dedovanje zaščitenih kmetij, itd);
* usposabljanje s področja bivanjskih vprašanj in ostalih zadev, ki tarejo kmete;
* usposabljanje s področja uveljavljanja škode po napadih zveri.

3.4. Upravičen udeleženec iz tega javnega razpisa je upravičenec do subvencionirane storitve iz prve točke prvega odstavka 6. člena uredbe o prenosu znanja. Če se usposabljanj udeleži oseba, ki je zaposlena pri fizični ali pravni osebi iz 2., 3. in 4. točke prvega odstavka 6. člena te uredbe, mora priložiti pooblastilo odgovorne osebe za udeležbo na usposabljanjih.

3.5. Rok za izvedbo usposabljanj je 15.12. 2025.

3.6. Predvideno število usposabljanj v letu 2025 iz vseh vsebin iz 3.3. točke je do 2.500.

**4. POGOJI ZA DODELITEV PODPORE**

4.1. Vlagatelj mora ob vložitvi vloge na javni razpis izpolnjevati pogoje od [1. do 6. točke prvega odstavka 9. člena](http://www.pisrs.si/Pis.web/pregledPredpisa?id=URED8874) uredbe o skupnih določbah.

4.2. Poleg pogojev iz prejšnje točke mora vlagatelj ob vložitvi vloge na javni razpis izpolnjevati tudi pogoje iz [7. člena](http://www.pisrs.si/Pis.web/pregledPredpisa?id=URED8924) uredbe o prenosu znanja:

a) glede izpolnjevanja pogoja iz 1. točke prvega odstavka 7. člena uredbe o prenosu znanja mora vlagatelj vlogi priložiti dokazilo, ki izkazuje, da je imel najmanj dve leti pred letom objave javnega razpisa pri Agenciji Republike Slovenije za javnopravne evidence in storitve registrirano dejavnost iz 1. točke prvega odstavka 7. člena uredbe o prenosu znanja v skladu s predpisom, ki ureja standardno klasifikacijo dejavnosti;

b) izpolnjevanje pogojev iz 2. in 3. točke prvega odstavka 7. člena uredbe o prenosu znanja vlagatelj izkaže na Prilogi 1, ki je del razpisne dokumentacije k javnemu razpisu;

c) izpolnjevanje pogoja iz 4. točke prvega odstavka 7. člena uredbe o prenosu znanja vlagatelj izkaže na Prilogi 2, ki je del razpisne dokumentacije k javnemu razpisu ter priloži dokazila glede dokazovanja usposobljenosti in referenc.

4.3. V skladu s petim odstavkom 4. člena uredbe o prenosu znanja mora vlagatelj zagotoviti, da ne prijavlja enakega programa izmenjave znanj in prenosa informacij, ki je že del storitev javnih služb ali financiran iz drugih javnih sredstev oziroma ni del javnoveljavnih izobraževalnih programov poklicnega, srednjega in višjega strokovnega izobraževanja ter javnoveljavnih študijskih programov. Vlagatelj za izpolnjevanje pogoja iz prejšnjega stavka vlogi na javni razpis priloži izjavo na Prilogi 3, ki je del razpisne dokumentacije k javnemu razpisu.

**5. MERILA ZA OCENJEVANJE VLOG**

5.1. Merila za ocenjevanje vlog so določena v 8. členu uredbe o prenosu znanja in podrobneje opredeljena v tem poglavju.

5.2. V skladu s sedmim odstavkom 19. člena uredbe o prenosu znanja se med vlogami prispelimi na javni razpis izberejo vloge, ki so popolne in dosežejo minimalni vstopni prag 51 odstotkov od skupno 100 točk ter dosežejo višje število točk po vrstnem redu do porabe razpisanih sredstev.

5.3. Merila za izbiro vlog in točkovnik

|  |  |
| --- | --- |
| Merila |  |
| 1.  | Vključevanje različnih deležnikov v sistem prenosa znanja in inovacij v kmetijstvu (v nadaljnjem besedilu: AKIS) – maksimalno število točkVlagatelj bo izmenjavo znanja in prenos informacij izvedel samostojno, s svojim kadrom, ali se bo povezal z drugimi deležniki AKIS in izvedel izmenjavo znanja in prenos informacij s pomočjo drugih deležnikov. Deležniki AKIS, ki sodelujejo pri prenosu znanja so lahko kmetijska gospodarstva, raziskovalne in izobraževalne organizacije, svetovalci, izvajalci javnih služb, organizacije in skupine proizvajalcev, rejske organizacije, upravljavci zavarovanih območij, nevladne organizacije s področja varovanja okolja ipd., pri čemer je treba upoštevati, da povezana podjetja ne predstavljajo drugih deležnikov AKIS.Vlagatelj sodeluje:– z več kot dvema različnima deležnikoma,– z dvema različnima deležnikoma,– z enim deležnikom,– samostojno. | 303015100 |
| 2. | Sodelovanje pri projektih (mednarodni, pilotni, EIP, ipd.) – maksimalno število točkVlagatelj, ki je v zadnjih petih letih pred objavo javnega razpisa oziroma v obdobju izvajanja PRP14-20, sodeloval kot član partnerstva pri mednarodnih, pilotnih, EIP ali drugih primerljivih projektih, pri čemer se upošteva le tiste projekte, ki so vsebinsko sorodni temi za katero vlagatelj oddaja vlogo.Vlagatelj je v zadnjih petih letih oziroma v obdobju izvajanja PRP14-20 sodeloval pri:– treh ali več različnih projektih,– dveh različnih projektih,– enem projektu;– nobenem projektu. | 252520100 |
| 3. | Izkušnje s področja izvedbe usposabljanj odraslih s področja kmetijstva ali gozdarstva ali dopolnilnih dejavnosti – maksimalno število točkVlagatelj je v zadnjih petih letih uspešno izvedel:– tri ali več različnih usposabljanj,– dve različni usposabljanji,– eno usposabljanje;– nobenega usposabljanja. | 252520100 |
| 4. | Inovativne oblike izvedbe usposabljanj – maksimalno število točkVlagatelj bo izvedel izmenjavo znanj in prenos informacij na več načinov in sicer v obliki fizičnih ali spletnih predavanj, seminarjev, delavnic, demonstracijskih prikazov in drugih (inovativnih) oblik prenosa znanja.Vlagatelj bo izvajal:– vsaj tri različne načine izvedbe usposabljanj,– dva različna načina izvedbe usposabljanj,– en način izvedbe usposabljanj. | 2020100 |

**6. OBVEZNOSTI UPRAVIČENCA**

Upravičenec mora izpolnjevati splošne obveznosti iz prvega, drugega in tretjega odstavka 25. člena uredbe o skupnih določbah ter obveznosti iz 20. člena uredbe o prenosu znanja.

**7. FINANČNE DOLOČBE**

Finančne določbe so določene v 9. členu uredbe o prenosu znanja.

**8. VLOŽITEV VLOGE IN POSTOPEK ZA DODELITEV SREDSTEV**

8.1. Vlagatelj mora predložiti vlogo skladno z zahtevami iz tega javnega razpisa in na prilogah, ki so del razpisne dokumentacije k javnemu razpisu, vključno z vsemi zahtevanimi prilogami in dokazili, ki so v njej navedeni. Podatki morajo biti medsebojno skladni, resnični in točni.

8.2. Vložitev vloge na javni razpis in postopek za dodelitev sredstev sta določena v 5., 6. in 7. členu uredbe o skupnih določbah ter v 19. členu uredbe o prenosu znanja.

8.3. Javna objava upravičencev je določena v [8. členu](http://www.pisrs.si/Pis.web/pregledPredpisa?id=URED8874) uredbe o skupnih določbah.

**9. ZAHTEVEK ZA IZPLAČILO SREDSTEV**

9.1. Upravičenec mora ob vložitvi zahtevka za izplačilo sredstev izpolniti pogoje iz 1. in 3. točke prvega odstavka 22. člena uredbe o skupnih določbah.

9.2. Poleg pogojev iz prejšnje točke mora upravičenec ob vložitvi zahtevka za izplačilo sredstev izpolniti tudi pogoje iz 10. člena uredbe o prenosu znanja. Poročilo iz prve alineje prvega odstavka 10. člena uredbe o prenosu znanja se priloži na Prilogi 4, ki je del razpisne dokumentacije k javnemu razpisu.

**10. SISTEM KONTROL**

Sistem kontrol je določen od 26. do 30. člena in v 32. členu uredbe o skupnih določbah.

**11. UPRAVNE SANKCIJE IN VIŠJA SILA**

11.1. Upravne sankcije so določene v 33. členu uredbe o skupnih določbah in v 21. členu uredbe o prenosu znanja.

11.2. Višja sila ali izjemne okoliščine so določene v 34. členu uredbe o skupnih določbah.

Mateja Čalušić

ministrica